Nariadenie Komisie (ES) č. 2207/2003
zo 17. decembra 2003,
ktorým a mení a dopĺňa nariadenie (ES) č. 1901/2000 tak, že zjednodušuje pojem čistá hmotnosť
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3330/91 zo 7. novembra 1991 o štatistikách týkajúcich sa obchodu s tovarom medzi členskými štátmi [1] a najmä na jeho článok 23 ods. 4,
keďže:
(1) množstvo tovaru je spoľahlivá a trvalá informácia, ktorá je nevyhnutná pre porovnania v medzinárodnom obchode;
(2) merné jednotky sa používajú pri kontrole spoľahlivosti získaných dát a pri výpočte indexov;
(3) podľa nariadenia Komisie (ES) č. 1901/2000 [2], ktorým sa stanovujú určité ustanovenia na vykonávanie nariadenia Rady (EHS) č. 3330/91, o základnej mernej jednotke, ktorou je čistá hmotnosť vyjadrená v kilogramoch a spravidla by mala byť uvedená pri každom druhu tovaru. Táto merná jednotka však nie je vhodná pre všetky druhy tovaru. V takýchto prípadoch by mala byť strana poskytujúca informácie zbavená povinnosti uvádzať čistú hmotnosť;
(4) nariadenie (ES) č. 1901/2000 stanovuje zoznam výrobkov, za ktoré sú zmluvné strany zodpovedné za poskytnutie informácií, zbavené povinnosti uvádzať čistú hmotnosť; tento zoznam je potrebné upraviť tak, aby sa zohľadnili zmeny vzniknuté ročnou aktualizáciou kombinovanej nomenklatúry;
(5) kvôli jasnosti by sa tento druh úprav preto mal vykonať vždy prostredníctvom nariadenia, ktorým sa mení a dopĺňa nariadenie (ES) č. 1901/2000;
(6) nariadenie (ES) č. 1901/2000 sa preto musí zmeniť a doplniť;
(7) opatrenia stanovené v tomto nariadení sú v súlade so stanoviskom Výboru pre štatistiku v oblasti obchodu s tovarom medzi členskými štátmi,
PRIJALA TOTO NARIADENIE:
Článok 1
Nariadenie (ES) č. 1901/2000 sa mení a dopĺňa takto:
1. V článku 23 písm. a) sa veta "S cieľom informovať o možnej aktualizácii prílohy zmluvnú stranu, ktorá je zodpovedná za poskytnutie informácií vzniknutých ročnou aktualizáciou v kombinovanej nomenklatúre, sa uverejní vysvetlivka v Úradnom vestníku Europskych spoločenstiev (séria C)" vypúšťa.
2. Príloha II sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Bude sa uplatňovať od 1. januára 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. decembra 2003